钦定古今图书集成/理学汇编/学行典/第202卷 > 襄城孝子
## 钦定古今图书集成/理学汇编/学行典/第202卷 > 襄城孝子

按《襄城县志》：孝子，襄城人，无名氏。崇祯十三年大饥，
人相食城南门外，甚至有买活人食者。一男子扶其
父至桥上自卖，语人曰：“父生我一场，不得养，自亦必
不得活。”贷钱数十文充父一饭。彼买者立欲引去，孝
子笑曰：“我既自卖，是不怕死者何忙？”随别父以去。当
彼有一二义士见其状，急归取钱以赎，而已不及矣。
阖县传闻，无不为之涕下，惜失其名。虽然，孝子正不
欲人知其名也。